Produkty a služby v roku 2013 (2012)

Kurzy, semináre a konferencie Akadémia zorganizovala celkom 72 (82) pobytových aktivít (kurzov, seminárov a konferencií). Podľa posúdenia hodnotenia činností zostáva celková spokojnosť s aktivitami akadémie a jej výsledkami vzdelávania vysoká (94 %) (93 %). Akadémia zhromaždila najvyšší počet účastníkov vo svojej histórii: 2 251(2 098) úradníkov orgánov činných v trestnom konaní a 707 (772) školiteľov z 42 (33) krajín (členských štátov EÚ a tretích krajín) a 21 (27) orgánov EÚ a medzinárodných orgánov. Miera účasti (účasť/dostupné miesta) výrazne vzrástla a dosiahla zatiaľ najvyššiu úroveň 116 % (96 %), čo poukazuje na zvýšený dopyt po odborných školeniach akadémie. Samotná akadémia zorganizovala 19 (15) aktivít a iniciovala proces podávania žiadostí o granty za rok 2014. Žiadne aktivity neboli preložené do nasledujúceho kalendárneho roka. Vonkajšie vzťahy V roku 2013 akadémia nadviazala na svoju úspešnú spoluprácu s kandidátskymi krajinami, potenciálnymi kandidátskymi krajinami a krajinami ENP/EaP (európskej susedskej politiky a Východného partnerstva), ako aj so strategickými partnermi, agentúrami pre spravodlivosť a vnútorné záležitosti a inštitúciami EÚ vrátane Európskej služby pre vonkajšiu činnosť. Akadémia v roku 2013 podpísala dva pracovné dohovory s Albánskom a Ruskou federáciou (veľký význam malo uskutočnenie spoločnej aktivity RF-CEPOL po prvýkrát v roku 2013 v Moskve) a jeden s EÚ-LISA. Uskutočnili sa ďalšie rokovania s Bývalou juhoslovanskou republikou Macedónsko a s Bosnou a Hercegovinou, pričom sa iniciovali formálne kontakty s Kosovom a Arménskom, čo viedlo k dvom expertným misiám do týchto krajín na preskúmanie príležitostí na spoluprácu. Nadviazala kontakty aj so školiteľmi v oblasti presadzovania práva v USA. Akadémia úspešne ukončila predsedníctvo kontaktnej skupiny agentúr pre spravodlivosť a vnútorné záležitosti, vykonala dohodnuté spoločné činnosti zahrnuté do záverečnej správy, ktorú potvrdil COSI (Stály výbor pre operačnú spoluprácu v oblasti vnútornej bezpečnosti). V roku 2013 akadémia podporila sedem projektov na budovanie kapacít realizovaných členskými štátmi EÚ; projekty sa rôznili, od elektronického vzdelávania cez školenie proti sexuálnemu využívaniu detí až po civilné krízové riadenie a ďalšie dôležité policajné témy. Vypracúvanie odborných príručiek a (spoločných) učebných osnov Príručka pre školiteľov siete SIRENE bola v roku 2013 využívaná v rámci činností SIRENE a vzdelávací výbor SIRENE ju aktualizoval. Začiatkom roka 2014 bude distribuovaná generálnemu sekretariátu Rady Európskej únie. Spoločné osnovy o nezákonnom obchodovaní s drogami boli aktualizované a vypracovali sa dve nové učebné osnovy: Boj proti terorizmu a Eurojust, pričom na osnovách pre úrad Eurojust sa významnou mierou podieľali experti Eurojustu. Jeden expert Europolu sa podieľal na spoločných učebných osnovách o boji proti terorizmu a Europol tiež poskytol pripomienky k spoločným učebným osnovám o obchodovaní s drogami (štyri spoločné učebné osnovy boli aktualizované a jedny učebné osnovy boli dokončené v roku 2012). Výskum a veda Výročná Európska policajná vedecko-výskumná konferencia akadémie v roku 2013 pod názvom „Policajné občianske spoločnosti v čase hospodárskych obmedzení“ prilákala 126 (120) účastníkov z členských štátov EÚ, ako aj zo zámorských krajín a bola dobre prijatá. Príspevky na konferenciu boli umiestnené na webovej stránke akadémie a ročníkový zväzok príspevkov z konferencie sa pripravuje na uverejnenie. S podporou akadémie, siete národných vedecko-výskumných korešpondentov a pracovnej vedecko-výskumnej skupiny sa na webovej stránke uverejnili dve nové vydania Európskeho vedecko-výskumného bulletinu (European Science and Research Bulletin). Okrem toho bola sprístupnená webová stránka na zhromažďovanie vedeckých policajných publikácií uverejnených na území Európskej únie. Elektronická knižnica akadémie sa naďalej používala ako zdroj informácií pre registrovaných užívateľov elektronickej siete. Európsky policajný výmenný program Európsky policajný výmenný program akadémie na rok 2013 obsahoval šesť častí a časť venovanú študijným návštevám: — všeobecná časť pre vyšších policajných úradníkov, — časť pre veliteľov, — časť pre školiteľov, — časť pre výskumníkov, — časť pre spoluprácu medzi agentúrami, — časť o európskej susedskej politike a krajinách západného Balkánu, — študijné pobyty v úrade Europol (2 ×), v agentúrach Frontex, EMCDDA a v úrade OLAF. Program obsahoval témy vychádzajúce z priorít štokholmského programu, politického cyklu EÚ, ako aj z požiadaviek členských štátov. Výmenné pobyty sa organizujú na dvojstrannom základe, trvajú maximálne 12 kalendárnych dní a minimálne 5 pracovných dní. V uvedených organizáciách sa uskutočnili študijné pobyty v dĺžke troch až piatich dní. Po prvýkrát sa na tomto programe zúčastnili krajiny západného Balkánu, Turecko a krajiny Východného partnerstva. Spolu sa zúčastnilo 444 (293) účastníkov z 25 členských štátov a krajín európskej susedskej politiky a západného Balkánu, čo predstavuje vôbec najvyššiu účasť od začatia projektu v roku 2007. Rozpočet programu bol vo výške viac než 6 00 000 EUR, ktoré financovala akadémia, a miera čerpania bola vyše 95 %. Spätná väzba získaná od 135 účastníkov výmenných programov a 54 účastníkov študijných pobytov ukázala, že všeobecná spokojnosť s Európskym policajným výmenným programom v roku 2013 dosiahla pozoruhodnú úroveň 98 %. Elektronická sieť (e-Net) — Stretnutie národných manažérov e-Net sa uskutočnilo v novembri. Systém akadémie na riadenie vzdelávania (Learning Management System – LMS) sa ukázal ako veľmi úspešný z hľadiska aktualizácie a zlepšenia internetovej podpory činností akadémie a tiež ako platforma na zdieľanie informácií v rámci siete CEPOL. K dispozícii sú aj otvorené platformy, kde sa môžu odborné komunity z praxe v kontexte vzdelávacej siete navzájom od seba učiť a jednoducho vzdelávať s využitím internetových technológií. Elektronické vzdelávanie — V roku 2013 akadémia vypracovala tri (štyri) nové a aktualizovala dva (0) existujúce moduly elektronického vzdelávania na tému prania špinavých peňazí, SISII, prümského rozhodnutia, Europolu a počítačovej kriminality. Vývoj internetového modulu o politickom cykle EÚ bol dokončený v roku 2013 a prijatý v januári 2014. K dnešnému dňu je k dispozícii 19 internetových modulov. — V roku 2013 sa na internetové moduly vzdelávania zaregistrovalo spolu 1 994(1 961) jednotlivých užívateľov, uskutočnilo sa 31 internetových seminárov, ktoré navštívilo 3 562(1 667) účastníkov. V roku 2013 bolo aktívnych desať platforiem pre odborné komunity z praxe, v rámci ktorých sa 2 063 podobne zameraných odborníkov v rozličných oblastiach policajnej práce a policajného výcviku delilo o svoje skúsenosti a učilo sa od seba navzájom.